SET เช้าดิ่ง 12 จุด หลุดแนวรับ 1,600 วิตกโควิดสายพันธุ์ “โอไมครอน”-ราคาน้ำมันลง
SET เช้าดิ่ง 12 จุด หลุดแนวรับ 1,600 หลังวิตกโควิดสายพันธุ์ใหม่ “โอไมครอน” ที่ระบาดแล้วหลายประเทศแถบโซนยุโรป ทำให้กังวลการเติบโตเศรษฐกิจ และราคาน้ำมันร่วงลงแรงกดดันกลุ่มพลังงานเกิดแรงเทขาย

29 พ.ย. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.08 น. อยู่ที่ 1,598.39 จุด ลดลง 12.22 จุด หรือ 0.76% สูงสุดที่ 1,608.96 จุด ต่ำสุดที่ 1,596.92 จุด มูลค่าการซื้อขาย 15.10 หมื่นล้านบาท
นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้มีโอกาสที่จะปรับตัวลงได้ในทิศทางเดียวกับตลาดหุ้นในภูมิภาคเอเชียที่เช้านี้ต่างปรับตัวลงราว 0.5-0.8% จากความกังวลไวรัสโควิดสายพันธุ์ใหม่ “โอไมครอน” ซึ่งขณะนี้ได้มีการระบาดในยุโรปหลายประเทศมากขึ้น ทั้งนี้ในยุโรปก็มีการระบาดโควิดหนักอยู่แล้ว มาเจอสายพันธุ์ใหม่อีก ทำให้กังวลการเติบโตเศรษฐกิจ จึงมีการขายสินทรัพย์เสี่ยงออกมา
ส่วนตลาดบ้านเราก็เผชิญแรงขายจากนักลงทุนต่างชาติที่ขายออกมาทั้งในตลาดหุ้น และตลาดซื้อขายล่วงหน้า ซึ่งเป็นการขายเพื่อลดความเสี่ยง และตลาดฯวันนี้คงจะเผชิญแรงกดดันจากกลุ่มพลังงานด้วยหลังจากที่ราคาน้ำมันร่วงแรง
ทั้งนี้พร้อมให้แนวรับ 1,600-1,590 จุด ส่วนแนวต้าน 1,620-1,625 จุด
ด้านบล.กรุงศรี ระบุในบทวิเคราะห์วันนี้ (29 พ.ย.2564) คาด SET ปรับตัวลงแนวรับ 1,590 / 1,600 จุด ตามความกังวลเชื้อ Covid-19 กลายพันธุ์ Omicron ในแอฟริกาใต้ที่อาจแพร่กระจายได้เร็วกว่าสายพันธุ์อื่น รวมถึงการระบาดรอบใหม่ในแถบยุโรป ส่งผลให้สินทรัพย์เสี่ยงทั้งตลาดหุ้นและราคาน้ำมันดิบทรุดตัวลงแรงซึ่งจะกดดันต่อ Fund flow และภาวะตลาด ทั้งนี้แนะนำ Selective buy หุ้นที่มีข่าวเฉพาะตัว
ขณะที่บล.ฟินันเซีย ไซรัส ระบุในบทวิเคราะห์วันนี้ (29 พ.ย.2564)  ว่า แนวโน้มตลาดคาด SET Index มีโอกาสพักตัวลงทดสอบแนวรับ สำคัญบริเวณ 1,600 จุด จากความกังวลโควิดกลายพันธุ์ใหม่โอไมครอนซึ่ง เริ่มลุกลามจากแอฟริกาไปยังภูมิภาคอื่นๆ ทั้งยุโรปและอเมริกา ซึ่งประเมินว่าจะเริ่มเห็นมาตรการควบคุมการบินที่เข้มขึ้นเป็นลบต่อภาคการเดินทางและท่องเที่ยว รวมถึงกดดันราคาน้ำมันดิบให้ปรับลงแรง13%กดดันกลุ่มพลังงานต่อเนื่องวันนี้ ระยะสั้นต้องติดตามประสิทธิภาพ ของวัคซีนต่อโอไมครอน ภายใน 2สัปดาห์ว่าลดลงหรือไม่รวมถึงแนวโน้มการระบาดในเอเชียกลยุทธ์ : เลือกลงทุนเป็นรายตัวที่ถูกกระทบน้อยหาก COVID-19 ระบาดระลอกใหม่